Diari Oficial de la Generalitat Valenciana


Sumari del DOGV 7988, del 27-02-2017 (2017/1372)

RESOLUCIÓ de 17 de febrer de 2017, del director general de Relacions amb les Corts, per la qual es disposa la publicació de l'addenda al conveni marc subscrit el 18 de maig de 2015 entre la Generalitat, la Universitat Miguel Hernández d'Elx (UMH), la Universitat d'Alacant (UA) i la Fundació per al Foment de la Investigació Sanitària i Biomèdica de la Comunitat Valenciana (FISABIO), per a la creació i desenvolupament de l'Institut d'Investigació Sanitària d'Alacant (ISABIAL).
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7988

Data del DOGV
:   27-02-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/1372


Data del document
:   17-02-2017

Organisme emissor
:   Presidència de la Generalitat

Tipus de document
:   Resolució

Anàlisi jurídica

RESOLUCIÓ de 17 de febrer de 2017, del director general de Relacions amb les Corts, per la qual es disposa la publicació de l'addenda al conveni marc subscrit el 18 de maig de 2015 entre la Generalitat, la Universitat Miguel Hernández d'Elx (UMH), la Universitat d'Alacant (UA) i la Fundació per al Foment de la Investigació Sanitària i Biomèdica de la Comunitat Valenciana (FISABIO), per a la creació i desenvolupament de l'Institut d'Investigació Sanitària d'Alacant (ISABIAL). [2017/1372]  
La Generalitat, a través de la Conselleria de Sanitat Universal i Salut Pública, la Universitat Miguel Hernández d'Elx (UMH), la Universitat d'Alacant (UA) i la Fundació per al Foment de la Investigació Sanitària i Biomèdica de la Comunitat Valenciana (FISABIO) han subscrit, prèvia tramitació reglamentària, el dia 16 de gener de 2017, una addenda al conveni marc subscrit el 18 de maig de 2015 per a la creació i desenvolupament de l'Institut d'Investigació Sanitària d'Alacant (ISABIAL).  
  
En compliment del que estableix l'article 20 del Decret 176/2014, de 10 d'octubre, del Consell, és procedent la publicació en el Diari Oficial de la Generalitat Valenciana de l'addenda esmentada, que ha quedat inscrita en el Registre de Convenis de la Generalitat amb data 16 de febrer de 2017 i número 270/2017 i que figura com a annex d'aquesta resolució.  
  
València, 17 de febrer de 2017.- El director general de Relacions amb les Corts: Antonio Torres Salvador.  
  
  
ADDENDA AL CONVENI MARC ENTRE LA CONSELLERIA DE SANITAT, LA UNIVERSITAT MIGUEL HERNÁNDEZ D'ELX (UMH), LA UNIVERSITAT D'ALACANT (UA) I LA FUNDACIÓ PER AL FOMENT DE LA INVESTIGACIÓ SANITÀRIA I BIOMÈDICA DE LA COMUNITAT VALENCIANA (FISABIO), PER A LA CREACIÓ I EL DESENVOLUPAMENT DE L'INSTITUT D'INVESTIGACIÓ SANITÀRIA D'ALACANT (ISABIAL)  
  
Alacant, 16 de gener de 2017  
  
Reunits  
D'una part, Carmen Montón Giménez, consellera de Sanitat Universal i Salut Pública, en representació de l'Administració de la Generalitat, nomenada pel Decret 8/2015, de 29 de juny, del president de la Generalitat (DOCV 7560, 30.06.2015), pel qual nomena vicepresidenta, consellers, secretària i portaveu del Consell, d'acord amb el que disposen els articles 17.f i 28.g) de la Llei 5/1983, de 30 de desembre, de la Generalitat, del Consell, i l'article 6.3 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, en relació amb l'article 4 del Decret 156/2015, de 18 de setembre, del Consell, pel qual s'aprova el Reglament orgànic i funcional de la Conselleria de Sanitat Universal i Salut Pública, i facultada per a la firma d'aquest conveni per l'Acord del Consell de data 13 de gener de 2017.  
D'una altra part, Jesús Tadeo Pastor Ciurana, rector de la Universitat Miguel Hernández d'Elx (d'ara en avant, UMH), entitat amb CIF número B6506047J, amb domicili social a l'avinguda de la Universitat, s/n, CP 03074, Elx (Alacant), en representació d'aquesta, en virtut del Decret 42/2015, de 10 d'abril (DOCV 7503, 13.04.2015), pel qual se'l nomena rector, i del Decret 208/2004, de 8 d'octubre, del Consell de la Generalitat Valenciana (DOGV 4861, 13.10.2004), pel qual s'aproven els estatuts de la UMH d'Elx, modificats pel Decret 105/2012, de 29 de juny, del Consell (DOCV 6808, 02.07.2012).  
D'una altra part, Manuel Palomar Sanz, rector de la Universitat d'Alacant (d'ara en avant, UA), que actua en nom i representació de la Universitat d'Alacant, d'acord amb les atribucions que li atorga l'article 64 dels estatuts de la Universitat, aprovats pel Decret 57/2016, de 13 de maig (DOCV 7784, 17.05.2016), del Consell, de la Generalitat Valenciana.  
I d'una altra part, José Antonio Manrique Martorell, que actua en qualitat de director gerent de la Fundació per al Foment de la Investigació Sanitària i Biomèdica de la Comunitat Valenciana (d'ara en avant, FISABIO), amb CIF A63932761, i seu al carrer de Misser Mascó, 31, 46555 de València, que va ser constituïda davant de notari el dia 20 d'octubre de 2008 i inscrita en el Registre de Fundacions amb el número de registre 501-V el 13 de gener de 2009, en virtut de les atribucions que té conferides per mitjà d'escriptura pública de poder atorgada davant del notari de València, Alejandro Cervera Taulet, amb data 4 de novembre de 2016, amb el número 3.782 del seu protocol.  
Com que les parts es reconeixen mútuament capacitat jurídica suficient, subscriuen en nom de les respectives entitats aquesta addenda al Conveni marc entre la Generalitat, la Universitat Miguel Hernández d'Elx (UMH), la Universitat d'Alacant (UA) i la Fundació per al Foment de la Investigació Sanitària i Biomèdica de la Comunitat Valenciana (FISABIO), per a la creació i el desenvolupament de l'Institut d'Investigació Sanitària d'Alacant (ISABIAL), de 18 de maig de 2015 i, a aquest efecte,  
  
Exposen  
  
1. Que l'article 88 de la Llei 14/2007, de juliol, d'investigació biomèdica, estableix que el Sistema Nacional de Salut col·laborarà amb altres institucions i organitzacions implicades en la investigació per a la utilització conjunta d'infraestructures científiques i el desenvolupament de projectes d'investigació, i estableix que, a aquest efecte, es promourà la configuració d'instituts d'investigació biomèdica al si dels centres del Sistema Nacional de Salut mitjançant l'associació de grups d'investigació.  
2. Que el 18 de maig de l'any 2015, les parts van acordar la creació de l'Institut d'Investigació Sanitària d'Alacant (ISABIAL), mitjançant la firma del Conveni marc entre la Generalitat, la Universitat Miguel Hernández d'Elx (UMH), la Universitat d'Alacant (UA) i la Fundació per al Foment de la Investigació Sanitària i Biomèdica de la Comunitat Valenciana (FISABIO), per a la creació i el desenvolupament de l'Institut d'Investigació Sanitària d'Alacant (ISABIAL) (d'ara en avant, el «conveni»). El dit conveni, vigent en l'actualitat, va ser publicat en el Diari Oficial de la Comunitat Valenciana mitjançant la Resolució de 29 de juliol de 2015, del director general de relacions amb les Corts (DOCV 7583, 31.07.2015), i inscrit amb el número 470/2015 en el Registre de Convenis de la Generalitat.  
3. Segons declaraven les parts en el conveni marc esmentat, «La creació d'ISABIAL es considera una acció prioritària, atés que es constituirà com una estructura d'investigació biosanitària d'excel·lència, capaç d'integrar la investigació bàsica i epidemiològica translacional en l'àmbit del Departament de Salut d'Alacant-Hospital General, que sens dubte actuarà també com un generador i potenciador de tota la investigació biosanitària d'Alacant, i de tota la Comunitat». Actualment, les parts continuen compartint objectius i interessos en l'àmbit de la investigació bàsica, translacional, clínica, epidemiològica, en serveis de salut i salut pública, i continuen interessades a avançar en els processos d'acreditació d'ISABIAL com una estructura d'investigació d'excel·lència que estimule la investigació sanitària a Alacant i a la Comunitat.  
  
4. Que des de la firma del conveni a l'actualitat, les parts han treballat activament en el desenvolupament d'ISABIAL i en la seua preparació per al procés d'acreditació com a Institut d'Investigació Sanitària (d'ara en avant, IIS) per l'Institut de Salut Carles III. Per a això, s'ha definit el vincle jurídic que empara l'associació entre l'Hospital General Universitari d'Alacant i les universitats que conformen l'IIS; s'han constituït els òrgans de govern i direcció d'ISABIAL, nomenat el director científic i el comité científic extern, desenvolupat la seua estructura i la seua gestió, aprovat el pla estratègic, el pla de formació i diverses guies escrites de funcionament intern, s'han acreditat els grups d'investigació adscrits, s'han posat en marxa els registres de personal i de recursos físics, tecnològics i econòmics adscrits, i s'han desenvolupat altres requisits necessaris per a l'acreditació d'ISABIAL com a IIS que s'establien en el Reial Decret 339/2004, de 27 de febrer, sobre acreditació d'instituts d'investigació.  
  
5. Durant aquest període, s'ha publicat el Reial Decret 279/2016, de 24 de juny, sobre acreditació d'instituts d'investigació biomèdica o sanitària que deroga les normes prèvies que regulaven els processos d'acreditació i entre aquestes, i expressament, el Reial Decret 339/2004, de 27 de febrer, sobre acreditació d'instituts d'investigació sanitària, i l'Ordre SCO/1245/2006, de 18 d'abril, per la qual es desenvolupa en Reial Decret 339/2004, de 27 de febrer, sobre acreditació d'instituts d'investigació sanitària. Les exigències d'aquest nou reial decret per a l'acreditació d'IIS obliguen a modificar determinats aspectes del conveni marc per a incrementar l'autonomia científica i de gestió de la investigació d'ISABIAL, incloent-hi modificacions en la composició dels seus òrgans de govern per a assimilar-los a la de la resta d'instituts d'investigació sanitària.  
6. Que per a això, i als efectes dels requisits exigits als IIS pel Reial Decret 279/2016, de 24 de juny, sobre acreditació d'instituts d'investigació biomèdica o sanitària, les parts han acordat subscriure aquesta addenda al conveni marc que van firmar el 18 de maig de 2015, d'acord amb les següents  
  
Clàusules  
  
Primera. Objecte de l'addenda al conveni marc  
1. L'objecte d'aquesta addenda és modificar determinats aspectes del conveni marc que les parts van firmar el 18 de maig de 2015, per a la creació i el desenvolupament de l'Institut d'Investigació Sanitària d'Alacant (ISABIAL), amb la finalitat d'adequar l'estructura organitzativa, de gestió i direcció d'ISABIAL als requisits necessaris per a superar el procés d'acreditació com a institut d'investigació sanitària previst en el Reial decret 279/2016, de 24 de juny, sobre acreditació d'instituts d'investigació biomèdica o sanitària.  
2. Sense perjudici dels drets i les competències que assistisquen a les parts, i mentre ISABIAL no gaudisca de personalitat jurídica pròpia, els actes jurídics i econòmics necessaris per a la consecució d'aquests acords l'execució dels quals corresponga a ISABIAL seran materialitzats pel seu òrgan de gestió i, per tant i d'acord amb les clàusules primera, apartat 4, i sisena, del conveni marc de 18 de maig de 2015, i l'article 9 de l'annex I del conveni marc esmentat de 18 de maig de 2015, s'entendran realitzades a FISABIO totes les obligacions i tots els drets d'aquest tipus encomanats a ISABIAL en aquesta addenda.  
  
Segona. Modificació de la clàusula cinquena. Estructura organitzativa d'ISABIAL  
1. El paràgraf primer de la clàusula cinquena del conveni de 18 de maig de 2015 adoptarà la redacció següent:  
«D'acord amb la voluntat de les parts, ISABIAL tindrà l'estructura següent:  
- Òrgans de govern: Consell de Govern i Comité de Direcció.  
- Òrgans de direcció: director científic i director de gestió.  
- Òrgans de consulta: Comité Científic Extern, Comissió d'Investigació/Comité Científic Intern, Comité Ètic d'Investigació Clínica i Comité d'Experimentació Animal.  
- Òrgan de gestió: Fundació per al Foment de la Investigació Biomèdica i Sanitària de la Comunitat Valenciana (FISABIO)».  
I la resta de la clàusula (últim paràgraf) mantindrà la redacció prèvia.  
  
Tercera. Modificació de la clàusula sisena. Estructura de gestió d'ISABIAL  
1. Els paràgrafs 1 a 4 de la clàusula sisena del conveni de 18 de maig de 2015 adoptarà la redacció següent:  
«1. Sense perjudici de les distintes funcions dels diferents òrgans de govern, les parts firmants d'aquest conveni estableixen que ISABIAL comptarà amb una estructura única de gestió de la investigació, separada de l'estructura de gestió assistencial i docent de l'hospital, que tindrà al seu front un director de gestió. Aquesta estructura oferirà el suport necessari en les àrees economicoadministratives i de recursos humans, i actuarà com a oficina de transferència de resultats de la investigació.  
2. Mentre ISABIAL no gaudisca de personalitat jurídica pròpia, aquesta estructura tindrà el suport, en cas necessari, de l'òrgan de gestió definit en la clàusula cinquena.  
3. La direcció de gestió d'ISABIAL serà assumida per la persona titular de la Direcció Econòmica del Departament de Salut Alacant-Hospital General, que formarà part del Consell de Govern i del Consell de Direcció d'ISABIAL.  
4. En el marc dels instituts d'investigació sanitària, i en la forma que jurídicament siga procedent, ISABIAL podrà accedir a totes les subvencions i ajudes que li estiga permés a fi de garantir el finançament adequat de les seues activitats».  
La resta de la clàusula (punt 5) mantindrà la redacció prèvia.  
  
Quarta. Modificació de la clàusula catorzena. gestió economicofinancera d'activitats d'I+D+r  
1. La clàusula catorzena del conveni de 18 de maig de 2015 adoptarà la redacció següent:  
«L'estructura única de gestió d'ISABIAL prevista en la clàusula sisena s'encarregarà de la gestió administrativa i econòmica dels projectes presentats a través d'ISABIAL i comunicarà, de manera semestral, a la institució d'adscripció dels investigadors que presenten projectes, les corresponents dades per a la seua comptabilització als efectes oportuns. Mentre ISABIAL no gaudisca de personalitat jurídica pròpia, aquesta funció tindrà el suport, en cas necessari, per l'òrgan de gestió definit en la clàusula cinquena.  
En el cas de projectes conjunts entre diferents grups d'ISABIAL, els seus membres proposaran, de comú acord, la distribució de tasques, l'assignació dels recursos econòmics i la ubicació del material inventariable que es poguera adquirir en el marc d'aquests, que quedarà a disposició dels grups participants en ISABIAL per a la seua utilització dirigida a la consecució dels objectius manifestats en aquest conveni».  
  
  
Cinquena. Modificació de la clàusula dessetena. Comissió mixta de seguiment  
1. La clàusula dessetena del conveni de 18 de maig de 2015 adoptarà la redacció següent:  
«Es crea una Comissió Mixta de Seguiment d'aquest conveni que estarà composta per dos membres de cada una de les parts firmants del conveni, més dos membres d'ISABIAL o del Departament de Salut Alacant-Hospital General Universitari, de manera que totes les parts estiguen representades en règim de paritat. Aquesta comissió es constituirà en el termini màxim d'un mes des de la firma del conveni i estarà constituïda per:  
1. Conselleria amb competències en sanitat: sotssecretari/ària o persona en qui delegue, i director/a general amb competències en matèria d'investigació sanitària o persona en qui delegue.  
2. Universitat d'Alacant: vicerector/a d'Investigació de la UA o persona en qui delegue, i degà/ana de la Facultat de Ciències de la Salut de la UA o persona en qui delegue.  
3. Universitat Miguel Hernández: vicerector/a d'Investigació de la UMH o persona en qui delegue, i degà/ana de la Facultat de Medicina de la UMH o persona en qui delegue.  
4. FISABIO: director/a gerent de FISABIO o persona en qui delegue, i director/a de gestió econòmica de FISABIO o persona en qui delegue.  
5. ISABIAL - Departament de Salut Alacant-Hospital General: gerent del Departament de Salut d'Alacant-Hospital General o persona en qui delegue, i director/a científic/a d'ISABIAL o persona en qui delegue».  
La resta de la clàusula (paràgrafs últim i penúltim) mantindrà la redacció prèvia.  
  
Sisena. Modificació de la clàusula vint-i-tresena. Finançament i obligacions econòmiques  
La clàusula vint-i-tresena del conveni de 18 de maig de 2015 adoptarà la redacció següent:  
«1. L'aplicació i execució d'aquest conveni, incloent-hi a aquest efecte tots els actes jurídics que pogueren dictar-se en execució i desenvolupament del conveni, no podrà comportar obligacions econòmiques per a la Generalitat i, en tot cas, seran ateses per FISABIO, amb els seus mitjans personals i materials.  
2. Els membres dels òrgans de govern i direcció d'ISABIAL no percebran cap remuneració per l'exercici de les corresponents funcions, si bé tindran dret a les indemnitzacions per les despeses en què incórreguen en exercitar-les. Quan aquestes despeses hagen de ser sufragades per òrgans dependents de la Generalitat o del seu sector públic instrumental, s'hauran d'ajustar com a màxim a les quantitats que es detallen en el Decret 64/2011, de 27 de maig, del Consell, pel qual es modifica el Decret 24/1997, d'11 de febrer, sobre indemnitzacions per raó de servei i gratificacions per serveis extraordinaris; el Reial Decret 462/2002, de 24 de maig, sobre indemnitzacions per raó de servei, en el cas de desplaçaments d'àmbit internacional, o, si és el cas, la normativa que els substituïsca.»  
  
Setena. Modificació de l'article 1. Normativa aplicable (annex I del conveni)  
L'article 1 de l'annex I (Reglament de règim interior d'ISABIAL) del conveni de 18 de maig de 2015, adoptarà la redacció següent:  
  
«ISABIAL es regeix per les disposicions contingudes en aquest Reglament de règim interior, per la legislació bàsica de l'Estat en la matèria, per l'autonòmica de desplegament i execució d'aquesta i, supletòriament per la resta de disposicions legals, que hi siguen aplicables. A títol enunciatiu i no limitador, això inclou la Llei 39/2015, d'1 d'octubre, del Procediment Administratiu Comú de les Administracions Públiques, i la Llei 40/2015, d'1 d'octubre, de Règim Jurídic del Sector Públic.»  
  
Huitena. Modificació de l'article 2. Consell de Govern (annex I del conveni)  
1. L'article 2 de l'annex I (Reglament de règim interior d'ISABIAL) del Conveni de 18 de maig de 2015, adoptarà la redacció següent:  
  
«El Consell de Govern és el màxim òrgan de govern, representació i administració d'ISABIAL, i tindrà totes les facultats que siguen necessàries per a la realització de les seues finalitats.  
A. En el Consell de Govern d'ISABIAL estaran representats tots els centres que l'integren, i estarà constituït pels membres següents:  
  
- President/a: la persona titular de la conselleria amb competències en matèria de sanitat.  
- Vicepresident/a: la persona titular de la Direcció-Gerència del Departament de Salut Alacant-Hospital General.  
- Vocals:  
- La persona titular de la secretaria autonòmica amb competències en matèria de sanitat i salut pública.  
- La persona titular de la direcció general amb competències en matèria d'investigació sanitària.  
- La persona titular de la direcció general amb competències en matèria de gestió econòmica.  
- La persona titular de la direcció mèdica del Departament de Salut Alacant-Hospital General.  
- La persona titular de la Direcció d'Atenció Primària del Departament de Salut Alacant-Hospital General.  
- La persona titular de la Direcció Econòmica del Departament de Salut Alacant-Hospital General.  
- El/la rector/a de la Universitat Miguel Hernández d'Elx.  
- El/la rector/a de la Universitat d'Alacant.  
- La persona titular de la Direcció-Gerència de FISABIO.  
- El/la directora/a de l'Institut de Salut Carles III o persona en qui delegue la representació.  
- El/la president/a de la Comissió d'Investigació d'ISABIAL.  
La Secretaria del Consell de Govern correspondrà al director/a econòmic/a del Departament de Salut d'Alacant-Hospital General, i tindrà com a funcions alçar acta de les reunions del Consell de Govern, expedir els certificats i els informes que siguen necessaris, i dur a terme totes aquelles funcions que expressament se li deleguen.  
Al Consell de Govern podran assistir, amb veu però sense vot i sempre que l'ordre del dia ho aconselle, el director científic d'ISABIAL i els responsables de les diferents àrees de gestió de la investigació de l'òrgan de gestió».  
La resta de la clàusula (paràgrafs últim i penúltim de l'apartat A, i apartats B i C) mantindran la redacció prèvia.  
  
Novena. Modificació de l'article 3. Comité de Direcció (annex I del conveni)  
1. L'article 3 de l'annex I (Reglament de règim interior d'ISABIAL) del conveni de 18 de maig de 2015, adoptarà la redacció següent:  
  
«El Comité de Direcció és l'òrgan de govern executiu de l'Institut i té l'objectiu d'agilitzar l'administració i el govern d'ISABIAL, i és la seua màxima autoritat entre sessions del Consell de Govern.  
A. El Comité de Direcció està format pels membres següents:  
- President/a: el/la gerent del Departament de Salut d'Alacant-Hospital General.  
- Vicepresident/a: la persona titular de la direcció general amb competències en matèria d'investigació sanitària.  
- Vocals:  
- La persona titular de la Direcció Mèdica del Departament de Salut d'Alacant-Hospital General.  
- La persona titular de la Direcció Econòmica del Departament de Salut Alacant-Hospital General, que actuarà com a secretari/ària.  
- La persona titular del Vicerectorat d'Investigació de la UMH.  
- La persona titular del Vicerectorat d'Investigació de la UA.  
- La persona titular de la Direcció-Gerència de FISABIO.  
Al Comité de Direcció podran assistir, amb veu però sense vot i sempre que l'ordre del dia ho aconselle, el director de gestió d'ISABIAL, el president de la Comissió d'Investigació i els responsables de les diferents àrees de gestió de la investigació d'ISABIAL o del seu òrgan de gestió.  
Els membres del Comité de Direcció formaran part d'aquest òrgan fins que siguen cessats en el càrrec o lloc que els haja habilitat com a integrants, i s'hi incorporaran automàticament les persones que els substituïsquen en aquests càrrecs o llocs».  
La resta de la clàusula (apartats B i C) mantindrà la redacció prèvia.  
  
  
Desena. Modificació de l'article 9. Direcció de gestió i òrgan de gestió (annex I del conveni)  
1. L'article 2 de l'annex I (Reglament de règim interior d'ISABIAL) del Conveni de 18 de maig de 2015 adoptarà la redacció següent:  
  
«A. Amb caràcter general, el director de gestió assumirà la funció d'organitzar i executar totes les activitats administratives i econòmiques competència d'ISABIAL, d'acord amb les directrius del Comité de Direcció i el seu president, i del Consell de Govern i, si és el cas, en coordinació amb l'òrgan de gestió d'ISABIAL.  
Mentre ISABIAL no tinga personalitat jurídica pròpia, la Fundació per al Foment de la Investigació Sanitària i Biomèdica de la Comunitat Valenciana serà l'entitat instrumental que exercirà com a òrgan de gestió d'ISABIAL. En aquest sentit, la dita fundació materialitzarà els contractes de qualsevol tipus, així com les actuacions econòmiques i jurídiques que corresponguen a ISABIAL com a resultat dels plans decidits pel Consell de Govern i executats pel Comité de Direcció.  
  
B. Les funcions de l'òrgan de gestió, si és el cas, en coordinació amb la direcció de gestió d'ISABIAL, inclouen:  
- Tramitar els actes jurídics i econòmics que resulten necessaris per al funcionament normal d'ISABIAL.  
- Tramitar els expedients de contractes de qualsevol tipus, inclosos els relatius als recursos humans.  
- Tramitar els acords i convenis d'ISABIAL amb altres institucions.  
  
- Col·laborar amb l'estructura de gestió d'ISABIAL en la preparació i presentació al Consell de Govern, de la gestió de l'activitat econòmica i administrativa d'ISABIAL per a la seua aprovació.  
- Col·laborar en l'elaboració i la proposta al Comité de Direcció del projecte de pressupost anual de despeses i ingressos i les seues revisions.  
- Executar les accions de política de personal dissenyades i aprovades pel Comité de Direcció que comporten actuacions jurídiques o econòmiques.  
- Col·laborar en la coordinació dels serveis cientificotècnics de suport prestats des d'ISABIAL, i donar suport al compliment dels reglaments d'utilització dels dits serveis.  
- Donar suport als òrgans de govern i direcció d'ISABIAL, així com a les direccions científiques i de gestió, en matèria de gestió i foment de la I+D+I d'ISABIAL.  
L'execució de les activitats mencionades es farà d'acord amb la normativa aplicable a ISABIAL o a l'òrgan de gestió segons corresponga, i basada en els principis d'eficiència i transparència, evitant així la duplicació de tasques».  
  
  
Onzena. Vigència, causes d'extinció i jurisdicció aplicable  
1. Aquesta addenda entrarà en vigor en el moment de la firma. La vigència, la pròrroga i les causes d'extinció correspondran a les previstes per al conveni original de què formen part inseparable.  
  
I com a prova de conformitat amb tot l'anterior, els compareixents firmen aquesta addenda al Conveni marc entre la Generalitat, la Universitat Miguel Hernández d'Elx (UMH), la Universitat d'Alacant (UA) i la Fundació per al Foment de la Investigació Sanitària i Biomèdica de la Comunitat Valenciana (FISABIO), per a la creació i el desenvolupament de l'Institut d'Investigació Sanitària d'Alacant (ISABIAL), de 18 de maig de 2015, en quatre exemplars i amb un sol efecte, al lloc i en la data indicats.  
  
La consellera de Sanitat Universal i Salut Pública i presidenta del Patronat de FISABIO: Carmen Montón Giménez.  
  
El rector de la Universitat d'Alacant: Manuel Palomar Sanz.  
  
El rector de la Universitat Miguel Hernández d'Elx: Jesús Tadeo Pastor Ciurana.  
  
El director gerent de la Fundació per al Foment de la Investigació Sanitària i Biomèdica de la CV: José Antonio Manrique Martorell.